Slegte nuus vir motoristeArgieffoto Die Automobiel Assosiasie (AA) het Vrydag gesê brandstofpryse gaan na verwagting in Augustus styg. Die AA het in ŉ verklaring gesê ongeouditeerde prysdata wat deur die Sentrale Energiefonds (SEF) uitgereik is, bevestig die vermoede wat die AA reeds middel-Julie gehad het. “Die prysstygings wat ons verwag word hoofsaaklik gedryf deur ŉ swakker rand-dollar-wisselkoers,” het die AA gesê. “Die rand is ongeveer tweederdes verantwoordelik vir die prysstygings, terwyl ŉ effense styging in internasionale brandstofpryse bygedra het tot die res van die algehele styging.” Volgens die AA sal petrol na verwagting met 20c per liter styg, terwyl diesel ongeveer 31c per liter meer sal kos. Paraffien se prys sal na verwagting met 27c styg. “Terwyl die rand op hierdie wisselvallige tendens voortgaan, het internasionale brandstofpryse oor die afgelope tien dae skerp gestyg. Indien hierdie styging in pryse in Augustus voortduur, kan motoriste verdere slegte nuus te wagte wees,” het die AA gesê.